## Naputak o načinu i postupku otpisa kredita za obnovu stambenih zgrada i stanova

### NN 88/1996 (18.10.1996.), Naputak o načinu i postupku otpisa kredita za obnovu stambenih zgrada i stanova

# **MINISTARSTVO FINANCIJA**

Na temelju članka 17. Zakona o sustavu državne uprave ("Narodne novine"
br. 75/93.), a u svezi članka 44. Zakona o obnovi ("Narodne novine" br.
24/96), ministar financija, donosi

## **NAPUTAK**

### **O NAČINU I POSTUPKU OTPISA KREDITA ZA OBNOVU STAMBENIH ZGRADA I STANOVA**

1. Ovim naputkom propisuje se način i postupak otpisa kredita za obnovu
stambenih zgrada i stanova sukladno odredbama članka 44. Zakona o obnovi
("Narodne novine" 24/96).

2. Korisnicima kredita koji su prema odredbama propisa koji su bili
na snazi do stupanja na snagu Zakona o obnovi ("Narodne novine", br. 24/96),
o kreditiranju obnove ratom uništenih i oštećenih stambenih i gospodarskih
objekata, dobili kredit za obnovu obiteljskih kuća i stanova I, II, III,
IV, V i VI. stupnja oštećenja, kao i za obnovu zajedničkih dijelova stambenih
zgrada kojima upravljaju fondovi u stambenom gospodarstvu i taj kredit
namjenski upotrijebili, kredit se otpisuje u cijelosti i to na teret sredstava
proračuna Republike Hrvatske pod uvjetom da u toj obiteljskoj kući ili
stanu prebivaju.

Ove odrednice primjenjuju se na korisnike kredita koji su koristili
kredite za namjene iz stavka 1. ove točke prema slijedećim propisima:

(Uredba o odobravanju posebnih kredita za popravak stambenih i gospodarskih
zgrada oštećenih ratnim razaranjima ("Narodne novine", 56/91), Uredba o
dopuni uredbe o odobravanju kredita za popravak stambenih i gospodarskih
zgrada ("Narodne novine 5/92), Uredba o odobravanju posebnih kredita za
popravak zgrada s više stanova oštećenih ratnim razaranjima ("Narodne novine",
br. 61/92), Uredba o kreditima za obnovu ratom oštećenih i razrušenih stambenih
i gospodarskih objekata ("Narodne novine", br. 59/93.), Zakon o kreditiranju
obnove ratom oštećenih i razrušenih stambenih i gospodarskih objekata ("Narodne
novine", br. 109/93), Uredba o kreditiranju obnove ratom oštećenih i razrušenih
stambenih i gospodarskih objekata ("Narodne novine", br. 37/95)).

3. Pravo na otpis kredita, korisnik kredita stječe temeljem zahtjeva
kojeg podnosi poslovnoj banci koja je isplatila kredit iz sredstava Hrvatske
banke za obnovu i razvitak (u daljnjem tekstu HBOR-a) odnosno posebnih
kredita za popravak stambenih i gospodarskih zgrada oštećenih ratnim razaranjima
(Uredba NN br. 56/91 i 5/92) koji su odobravani preko Privredne banke Zagreb,
d.d. (u daljnjem tekstu PBZ)

Zahtjev mora sadržavati:

a) osobne podatke o podnositelju zahtjeva,

b) kopiju ugovora o dodjeli kredita,

c) ovjerenu izjavu danu pod moralnom, materijalnom i krivičnom odgovornošću
da se podnositelj zahtjeva vratio i prebiva u obiteljskoj kući ili stanu
nakon popravka oštećenja s članovima obitelji,

d) dokaz o namjenski utrošenim odobrenim sredstvima kredita ovjeren
od Županijskog ureda nadležnog za poslove obnove, te Općinskog, odnosno
gradskog poglavarstva.

e) potvrdu da korisnik kredita nije koristio sredstva za organiziranu
obnovu u organizaciji Ministarstva razvitka i obnove koju izdaje Ministarstvo
razvitka i obnove,

f) potvrdu da korisnik nije koristio humanitarnu pomoć za popravak odnosno
izgradnju kuće ili stana, koju izdaje Županijski ured za poslove obnove.

- u slučaju da je korištena humanitarna pomoć ukupni iznos dodijeljenog
kredita umanjuje se za dodijeljenu humanitarnu pomoć i tako umanjeni iznos
kredita bit će osnovica u otpis.

4. Poslovna banka koja je odobrila kredit iz namjenskih sredstava HBOR-a
i PBZ za namjene navedene u točki 1. ovog Naputka, a temeljem zahtjeva
i dokaza korisnika kredita iz točke 3., sastavlja specifikaciju namjenski
iskorištenih kredita, te ju dostavlja HBOR-u odnosno PBZ uz prijedlog za
njihov otpis.

Specifikacija treba sadržavati slijedeće elemente:

- Ime i prezime korisnika kredita i adresa,

- JMBG korisnika kredita,

- Iznos korištenog kredita,

- Broj ugovora zaključenog s HBOR-om, odnosno PBZ

5. HBOR i PBZ su ovlašteni da izvrše nadzor namjenskog korištenja datog
kredita i to kod poslovne banke i kod krajnjeg korisnika kredita. Ako se
utvrdi nenamjensko korištenje kredita poslovna banka kao jamac dužna je
izvršiti povrat kredita u roku od 15 dana po utvrđenom nenamjenskom korištenju
u korist HBOR-a, odnosno proračuna (odnosi se na PBZ).

6. Poslovna banka dužna je osigurati predstavnicima HBOR-a koji obavljaju
nadzor o namjenski utrošenim sredstvima sljedeću dokumentaciju o korištenju
kredita:

- ugovor o dodijeljenom kreditu, te dokaz o vlasništvu objekta za koji
se dodijelio kredit krajnjem korisniku,

- zapisnik o stupnju oštećenosti obiteljske kuće odnosno stana,

- dokumentaciju navedenu u točki 3. ovog Naputka.

7. Na temelju izvješća poslovne banke iz točke 4. ovoga Naputka, HBOR
to jest PBZ zaključuje sa poslovnim bankama ugovore o otpisu kredita poslovnim
bankama i krajnjim korisnicima u roku od 15 dana od primitka izvješća.

8. O nastaloj promjeni, odnosno o zaključenim ugovorima o otpisu kredita,
poslovna banka izvješćuje korisnika kredita.

9. Republika Hrvatska preuzima otplatu namjenski iskorištenih kredita
iz točke 1. ovog Naputka prema HBOR-u.

10. O međusobnim pravima i obvezama iz ovog Naputka Ministarstvo financija
i HBOR-o zaključit će ugovor. Ugovor od 17. studenog 1994. godine koji
je zaključen između Ministarstva financija i HBOR-a ostaje na snazi do
zaključenja novog ugovora.

11. Ovaj Naputak stupa na snagu 8 (osam) dana od dana objave u "Narodnim
novinama".

Klasa: 450-05/96-01/16
Urbroj: 513-11/96-1
Zagreb, 10. listopada 1996.

Ministar financija
**mr. Božo Prka,** v. r.

Naputak, NN 88/1996-1547